Diari Oficial de la Generalitat Valenciana


Sumari del DOGV 605, del 10-06-1987 (1987/809019)

DECRET 72/1987, de 25 de maig, del Consell de la Generalitat Valenciana, pel qual s'estableix el Pla d'Ordenació dels Serveis Socials a la Comunitat Valenciana.
----------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1987/05/25/72/dof/vci/html**

### Dades del document

Número de DOGV
:   605

Data del DOGV
:   10-06-1987

Secció del DOGV
:   DISPOSICIONS GENERALS

Número del document
:   1987/809019


Data del document
:   25-05-1987

Organisme emissor
:   Conselleria de Treball i Seguretat Social

Tipus de document
:   Decret

Anàlisi jurídica

Decret 72/1987, de 25 de maig, del Consell de la Generalitat Valenciana, pel qual s'estableix el Pla d'Ordenació dels Serveis Socials a la Comunitat Valenciana.  
L'Estatut d'Autonomia de la Comunitat Valenciana, aprovat per Llei Orgànica 5/1982, d?1 de juliol, confereix en l'article 31 les competències exclusives de la Generalitat Valenciana, entre les quals, el número 24 recull les relatives a Assistència Social, i el número 27, les referides a Institucions públiques de protecció i ajuda de menors, joves, emigrants, tercera edat, minusvàlids i altres grups o sectors socials necessitats d'especial protecció, incloent-hi la creació de Centres de protecció, reinserció i rehabilitació.   
Havent estat assumides aquestes competències per la Generalitat, cal procedir a llur ordenació a través d'un instrument de planificació, de coneixement i coordinació dels recursos existents, d'acreditació pel que fa a la qualitat i supervisió de l'atenció prestada.   
L'autorització administrativa (Títol II) és un instrument que permet de garantir que totes aquelles Entitats o Centres que desenvolupen llurs comeses en el camp dels Serveis Socials complesquen les condicions necessàries per a l'adequada prestació de tals serveis.   
El Registre (Títol III) és un instrument per al millor coneixement dels recursos disponibles i de les Institucions dels Serveis Socials, a fi d'aconseguir una major coordinació operativa i d'actuació dels serveis assistencials. Determinar els recursos que posseeix la Comunitat Valenciana així com la ubicació i les atencions prestades serà de gran utilitat per a l'ordenament del sector. La relació d'Entitats, Centres i Serveis permetrà la divulgació dels recursos existents a la població i la recepció d'aquella informació continua que puga ser d'interés per a la gestió. Es decisiu igualment per a la coordinació entre l'Administració pública i la iniciativa social tant si no posseeix finalitat de lucre com si posseeix caràcter mercantil.   
Per això el Registre afecta tant les unes com les altres. Així mateix, establert el Registre d'Entitats d'àmbit estatal i internacional que desenvolupen activitats en el camp de l'acció social (Reial Decret 1033/1986, de 25 d'abril) es possibilitarà d'aquesta manera la comunicació i homologació de la informació.   
L'acreditació (Títol IV) pretén establir aquells mínims de qualitat que responen a les exigències històriques, als criteris moderns de la intervenció social i a les assignacions pressupostàries. Pretén igualment, i d'acord amb la planificació general establerta, estructurar el creixement dels recursos amb les necessitats, la distribució territorial i la proximitat als usuaris. Afecta fonamentalment aquells Centres o Serveis que vulguen ser reconeguts com a serveis públics. L'acreditació serà un requisit necessari per poder concertar amb les Administracions Públiques de la Comunitat Valenciana o rebre subvencions a càrrec dels pressupostos Públics. Oferirà a les Entitats un substancial avantatge a l'hora d'accedir a les ajudes o als concerts, ja que el simple número d'acreditació substituirà tota la documentació que d'altra manera s'havia de reproduir-hi anualment. Els criteris de qualitat establerts en aquestes normes i en aquelles que per via reglamentària s'hi establesquen, seran també nivells d'exigència per als Centres i Serveis de la mateixa Administració Valenciana.   
Amb la Inspecció (Títol V) la Generalitat podrà comprovar el compliment de la normativa existent amb la finalitat de tutelar els drets dels usuaris, així com assessorar sobre els aspectes tècnics que calga la gestió dels recursos. Amb la inspecció es podran projectar aquelles mesures orientades a superar progressivament la qualitat de les prestacions socials.   
En atenció d'aquestes consideracions, essent competència de la Conselleria de Treball i Seguretat Social les matèries d'acció social i ostentant el Consell la potestat reglamentària de conformitat amb l'article 22. e) de la Llei 5/83, de 30 de desembre, de Govern Valencià, a proposta del Conseller de Treball i Seguretat Social, i amb la deliberaicó prèvia del Consell de la Generalitat Valenciana en sessió celebrada el dia 25 de maig de 1987,   
DECRETE:  
TITOL I  
Disposicions Generals  
Article primer  
Aquest Decret té com a objecte establir les normes i fixar les condicions per a la realització del Pla d'Ordenació dels Serveis Socials en la Comunitat Valenciana. Amb aquest fi es regulen els aspectes següents:   
1. L'autorització prèvia a la creació, modificació, trasllat o tancament de qualsevol Centre o Servei en l'àmbit dels Serveis Socials.   
2. El registre de tots els Serveis, Centres i Entitats que s'ocupen dels Serveis Socials.   
3. L'acreditació que els permet rebre ajuda o concertar amb l'Administració Pública.   
4. El control, inspecció i avaluació d'aquells Serveis sotmesos a l'àmbit d'aplicació d'aquest Decret.   
Article segon  
S'entén per Entitat de Serveis Socials tota persona física o jurídica de qualsevol classe que es propose, amb voluntat de permanència, l'assumpció de la titularitat d'un Centre o Servei Social. Les persones físiques o jurídiques que realitzen actuacions ocasionals en matèria de Serveis Socials no tindran aquesta consideració, encara que llurs actuacions quedassen subjectes a aquesta legislació.   
S'entén per Centre o Servei destinat a Serveis Socials tot establiment que tinga per finalitat primordial l'assistència i ajuda social d'una manera tècnica i funcional. Es classifiquen en:   
Centres de dia, la finalitat dels quals és oferir el seguiment, tractament o suport a la inserció social, en règim d'estada de dia, a les persones que ho necessiten.   
Centres Residencials, la finalitat dels quals és oferir allotjament, manutenció i atenció personalitzada de les persones que així ho requeresquen per un temps limitat.   
Tots els Centres hauran de complir la legislació vigent pel que fa a normes sanitàries, arquitectòniques i de seguretat, així com la que es dicte per a cadascun dels tipus.   
TITOL II  
Règim d'autoritzacions  
Article tercer  
La creació, modificació, trasllat i tancament de qualsevol establiment de Serveis Socials necessitarà de les prèvies autoritzacions administratives i tècniques de la Direcció General de Serveis Socials de la Conselleria de Treball i Seguretat Social.   
En aquelles Entitats, Centres o Serveis dedicats com a activitat principal als Serveis Socials, en els quals es realitzen activitats assistencials mèdiques o sanitàries, es necessitarà respecte d' aquestes i per a la seua autorització l'informe favorable de l'autoritat sanitària competent.   
Article quart  
El titular o representant legal de la Institució o Entitat que pretenga crear, modificar, traslladar o tancar qualsevol Servei Social dels inclosos en aquest Decret, estarà obligat a presentar, davant la Direcció de l'Area de Serveis Socials corresponent, sol·licitud d'autorització dirigida al Director General de Serveis Socials.   
A la sol·licitud, que haurà de formular-se en model oficial que es publica com a annex I, cal adjuntar-hi la documentació següent:   
1. Document justificatiu de la identitat del sol·licitant la representació que ostente, si s'escau.   
2. Document justificatiu de la propietat o dependència jurídica del Centre o Servei.   
3. Memòria comprensiva del funcionament de l'Entitat, segons model que es publica com a annex II.   
4. Memòria de projecte tècnic i justificació que es compleix la normativa vigent en matèria d'urbanisme, construcció, sanitat i seguretat.   
5. Projecte tècnic amb els plans de les instal·lacions, plecs de condicions particulars amb descripció de l'obra i termini de construcció, pressupostos i equipament.   
6. Proposta econòmico-financera on consten les fonts de finançament i el pla econòmic per al seu sosteniment.   
7. Projecte de plantilla de personal amb especificació de l'organigrama i de les categories professionals.   
8. Còpia autenticada dels Estatuts de l'Entitat.   
9. Projecte de Normes de Règim Interior.   
10. Fotocòpia compulsada de la targeta d'Identificació Fiscal.   
La Direcció de l'Area de Serveis Socials, després de comprovada la documentació i esmenades les omissions, si n'hi havia, en el termini de 30 dies trametrà l'expedient a la Direcció General de Serveis Socials amb informe detallat sobre el contingut. Una vegada dictada la Resolució pertinent, serà comunicada a la Direcció d'Area d'origen, en el termini de 10 dies, per a notificació dels interessats.   
Article cinqué  
Un. Presentada la sol·licitud i la documentació ressenyada a l'article anterior i elevades les actuacions a la Direcció General de Serveis Socials, s'hi farà visita d'Inspecció per tal de comprovar el compliment per part del Centre de la totalitat de requisits i condicions exigides. En aquest cas, es concedirà al Centre l'autorització corresponent.   
Si s'hi observaven deficiències o incompliments, se'n donarà compte als interessats perquè realitzen la corresponent esmena, notificant-los igualment el termini concedit, i no es podrà atorgar l'autorització definitiva fins que no s'hagen esmenat les anomalies observades.   
Dos Quan l'obertura del Centre requeresca obres de construcció, ampliació o reforma, s'hi concedirà una autorització prèvia, si es reuneixen els requisits necessaris, en el termini màxim de dos mesos per a iniciar l'execució d'aquestes. Aquesta autorització caduca als sis mesos de la notificació si no han començat les obres, podent ser prorrogada, mitjançant causa justificada, per un període de tres mesos.   
Acabada la construcció, ampliació o reforma, s'actuarà en els terminis previstos en l'apartat anterior d'aquest article.   
Tres. Es competència del Director General de Serveis Socials de la Conselleria de Treball i Seguretat Social la concessió de les autoritzacions a les quals fa referència aquest article.   
Article sisé  
Els Ajuntaments, a més de les ordenances municipals i generals, tindran en compte la normativa sobre les condicions materials i funcionals dels Centres, fent constar en l'expedient municipal les autoritzacions concedides per la Conselleria de Treball i Seguretat Social.   
Article seté  
La manca d'autorització o l'incompliment dels requisits que establesca aquest Decret o el seu desplegament suposaran:  
1. La no inscripció en el Registre quan es tracte de nova construcció, o l'exclusió quan es tracte de modificació.   
2. L'exclusió de les ajudes, subvencions o concerts procedents dels pressupostos de la Generalitat a les Entitats o Organismes responsables d'aquests Centres o Serveis.   
3. La imposició de les sancions administratives que d'acord amb la legislació vigent corresponga.   
TITOL III  
Del Registre  
Article vuité  
Es crea en la Direcció General de Serveis Socials de la Conselleria de Treball i Seguretat Social un registre per a la inscripció i qualificació d'Entitats i Centres de Serveis Socials, públics o privats, que desenvolupen llur activitat en l'àmbit de la Comunitat Valenciana.   
Article nové  
La inscripció en el Registre es practicarà en dos moments:   
a) Inscripció provisional.   
b) Inscripció definitiva.   
La inscripció provisional es practicarà d'ofici amb la concessió de l'autorització prèvia i estarà condicionada a l'autorització i la inscripció definitiva. Denegada aquesta, es realitzarà la cancel·lació de l'apunt d'inscripció provisional.   
La inscripció definitiva es realitzarà quan siga concedida l'autorització definitiva i s'exigirà amb la sol·licitud de l'interessat, presentada davant la Direcció d'Area de Serveis Socials corresponent, la documentació següent:   
- Llicències municipals per a l'obertura i el funcionament de la instal·lació.   
- Inscripció com a Empresa en la Seguretat Social, així com estar afiliats i donats d'alta els treballadors que han de prestar llurs serveis en l'Entitat o Centre, i estar al corrent en el pagament de les cotitzacions corresponents.   
- Certificació justificativa que el personal al servei del Centre compleix els requisits i ostenta la titulació escaient al servei a prestar, d'acord amb la normativa vigent.   
Article deu  
La Direcció de l'Area de Serveis Socials, després de comprovada la documentació i esmenades les omissions, si n'hi havia, en el termini de 30 dies, trametrà l'expedient a la Direcció General de Serveis Socials amb l'informe detallat d'interés per a la Resolució que pertoque. La Resolució es comunicarà a l'Entitat sol·licitant i a la Direcció de l'Area de Serveis Socials en el termini de 10 dies, a l'efecte avinent.   
Si s'acorda la inscripció, s'hi assignarà el número que pertoque. Aquesta només podrà denegar-se quan no es complesquen tots els requisits exigits o es vulnere l'Ordenament Jurídic vigent.   
Article onze  
Els Centres i Serveis inscrits en el Registre enviaran anualment a la Direcció General de Serveis Socials un informe amb referència a l'1 de desembre on es faça constar la informació funcional, econòmica i estadística que permeta planificar els recursos i corregir les distorsions que es produesquen en l'execució del Pla quadrienal.   
En aquest informe es consignaran els aspectes següents:   
1. L?actualització de les dades exigides per a la inscripció en el Registre, en el supòsit que hi hagués alguna variació; per a la qual cosa s'utilitzaran els models documentals que es publiquen com a annexos d'aquest Decret.   
2. La demanda que no haja pogut ser atesa, la llista d'espera, si n'hi havia, així com les previsions de places disponibles en el pròxim any, segons el protocol que rebran de la Direcció General de Serveis Socials.   
Article dotze  
Les Entitats, Centres o Serveis Socials inscrits causaran baixa en el Registre, després de l'expedient administratiu corresponent, pels motius que s'assenyalen tot seguit:   
1. Extinció de la personalitat jurídica de l'Entitat o Centre, així com la desaparició d'aquestos o el cessament de les activitats.   
2. Utilitzar la condició d'Entitat inscrita per a accions 0 finalitats distintes a les regulades o previstes en la normativa vigent.   
3. Quan no s'actualitzassen les dades consignades en el Registre. Això no obstant, la Direcció General de Serveis Socials podrà prorrogar d'ofici la inscripció en el Registre en atenció a interessos de caràcter general.   
4. Sol·licitud dels interessats. En el cas de Centres acreditats, s'haurà d'ajustar al que amb aquest fi disposa l'article 21.3) d'aquest Decret per a la cancel·lació de les acreditacions   
TITOL IV  
De l'acreditació  
Article tretze  
A fi d'ordenar el sistema públic de Serveis Socials i garantir-ne l'accesibilitat a tots els ciutadans, la Generalitat Valenciana estableix una xarxa de Centres de responsabilitat pública a través de la concertació amb els Centres o Serveis de titularitat pública o d'iniciativa privada i l'aportació dels seus Centres i Serveis propis.   
Article catorze  
L'acreditació és l'acte pel qual la Generalitat Valenciana reconeix mitjançant resolució motivada que un Centre o Servei és idoni per a exercir les seues funcions tot atenent els aspectes següents:   
1. Condicions físiques, materials, arquitectòniques i sanitàries adequades a les tasques específiques del Centre.   
2. Recursos humans i organització escaient del personal.   
3. Atenció oferida i índole de les prestacions.   
4. Sistema d'ingrés i condicions per a la seua utilització.   
5. Garantia suficient de la participació democràtica dels usuaris.   
6. Sistema de comptabilitat suficient per al seguiment i control de la gestió.   
7. Articulació de les vies d'informació a la Generalitat Valenciana a fi d'aconseguir la màxima coordinació.   
8. L'enquadrament dins la planificació general del Sistema de Serveis Socials de la Generalitat Valenciana.   
Article quinze  
La Direcció General de Serveis Socials de la Conselleria de Treball i Seguretat Social serà l'òrgan competent per atorgar l'acreditació tot seguint el procediment que amb aquest fi determine l'esmentada Conselleria tot desenvolupant els requisits a què fa referència l'article anterior.   
No obstant això en aquelles Entitats, Centres o Serveis dedicats com activitat principal als Serveis Socials, en els quals es realitzen activitats assistencials mèdiques o sanitàries, es necessitarà, respecte d'aquestes i per a la seua autorització, ('informe favorable de l'autoritat sanitària competent.   
Article setze  
L'obtenció de l'acreditació de Centres i Serveis per part de les Entitats públiques o privades, serà condició necessària per a concertar places o serveis amb la Generalitat Valenciana, o rebre ajudes a càrrec dels Pressupostos. El nombre de places i els Serveis objecte de concert seran establerts anualment d'acord amb les disponibilitats pressupostàries i el Pla d'Actuació que amb idèntica periodicitat es farà públic i on s'establirà el nombre de places i les prioritats en raó de la ubicació geogràfica.   
Article disset  
L'acreditació s'atorgarà per un període màxim de quatre anys i estarà condicionada al compliment de les condicions requerides per a la seua obtenció, de tal manera que si durant la vigència se'n verifica l'incompliment, l'acreditació podrà ser suspesa o cancel·lada mitjançant l'expedient administratiu corresponent.   
Article divuit  
Un. Es crea el Consell d'Acreditació per tal de conèixer i proposar les resolucions de les sol·licituds d'acreditació que seran concedides pel Director General de Serveis Socials.   
Dos. El Consell d'Acreditació estarà format per:   
- El Cap de l'Area de Serveis Socials de la Direcció Territorial de la Conselleria de Treball i Seguretat Social on estiga ubicada la seu del sol·licitant, que exercirà les funcions de President.   
- Un membre del Servei de Planificació de la Direcció General de Serveis Socials, que exercirà les funcions de Secretari.   
- Un membre de l'Oficina Tècnica de la Conselleria de Treball i Seguretat Social.   
- Un membre del Servei d'Inspecció de la Direcció General de Serveis Socials.   
- Tres representants del Consell de Benestar Social elegits amb aquest fi per i entre els seus components.   
Tres. Assistiran al Consell, amb veu i sense vot, els Caps de Secció de les respectives Direccions d'Area de Serveis Socials on s'emmarquen els Centres o Serveis a acreditar.   
Article dinou  
Un. L'acreditació podrà ser sol·licitada a l'hora de fer la inscripció en el Registre, o en qualsevol altre moment posterior, a través dels impresos establerts amb aquesta finalitat.   
Tanmateix, el termini per sol·licitar l'acreditació acabarà anualment tres mesos abans de la finalització de l'exercici econòmic.   
Dos. El Servei d'Inspecció supervisarà els Centres o Serveis a fi d'emetre l'informe que presentarà al Consell d'Acreditació. Aquest podrà, en els casos que ho crega necessari, recaptar per la seua banda la informació que considere avinent.   
Tres. El Consell d'Acreditació formularà proposta al Director General de Serveis Socials que emetrà la Resolució que crega procedent.   
Quatre. La sol·licitud de renovació de l'acreditació es presentarà amb tres mesos d'antelació pel que fa a la data de terminació de la vigència, i seguirà els mateixos tràmits que per a la sol·licitud inicial.   
Article vint  
L'acreditació atorgada s'inscriurà d'ofici en el Registre en nota marginal.   
Article vint-i-un  
Els Centres i Serveis perdran l'Acreditació pels motius que s'indiquen tot seguit:   
1. Incompliment total o parcial de les condicions que en cada cas es determinen per a la utilització de les ajudes concedides per Organismes 0 Entitats Públiques, sense perjudici, així mateix, de les responsabilitats que hi pertoquen.   
2. Haver estat sancionada per incompliment de la legislació assistencial, sanitària, municipal, fiscal o laboral i de Seguretat Social, sense perjudici de les altres responsabilitats que hi puguen escaure.   
3. Per sol·licitud dels interessats. La Resolució que s'hi adopte fixarà la data efectiva de la baixa, tot atenent a la terminació dels programes concertats amb aquest Centre Directiu, que es troben pendents o en curs de realització.   
4. Incomplir les obligacions exigides per tal d'autoritzar, registrar i acreditar els Centres o Serveis.   
Correspondrà al Conseller de Treball i Seguretat Social la competència per resoldre els expedients de pèrdua d'acreditació promoguts com a conseqüència dels supòsits prevists als apartats 1, 2 i 4, i al Director General de Serveis Socials els promoguts a l'empara de l'apartat 3.   
Article vint-i-dos  
L'acreditació hi comportarà, a més de les obligacions de caràcter general, el compliment de les següents:   
1. Comunicar anualment les altes i baixes dels ingressos, tot assenyalant-hi les causes que les motiven.   
2. Comunicar les variacions en les plantilles de personal, en els aspectes quantitatius o qualitatius, quan s'hi produesquen.   
3. Trametre balanç econòmic de l'exercici anterior i els pressupostos del Centre per a cada any en curs, dins els quinze dies següents de l'aprovació.   
TITOL V  
De la Inspecció  
Article vint-i-tres  
En la Direcció General de Serveis Socials de la Conselleria de Treball i Seguretat Social hi haurà una Inspecció de Serveis que tindrà al seu càrrec la vigilància del compliment de la normativa prevista en aquest Decret, i els seus objectius principals seran proporcionar una informació puntual sobre la qualitat dels Serveis Socials que es presten en l'àmbit de la Comunitat Valenciana, i el seu seguiment avaluatiu en aspectes de funcionament intern.   
No obstant això, en aquelles Entitats, Centres o Serveis dedicats com a activitat principal als Serveis Socials, en els quals es realitzen activitats assistencials mèdiques o sanitàries, la inspecció d'aquestes correspondrà a l?autoritat sanitària competent.   
Article vint-i-quatre  
La funció inspectora es projectarà sobre totes les Entitats, Serveis i Centres subjectes a aquesta ordenació, ja en siguen privats o públics, tot incloent-hi els propis de la Generalitat. Hom tindrà per això el suport de les altres inspeccions de la Generalitat i amb la col·laboració de les altres Administracions Públiques que tinguen facultats inspectores.   
Article vint-i-cinc  
La inspecció actuarà d'ofici o a instància de part, i alçarà acta de totes les intervencions.   
Les actes d'inspecció amb un informe proposta seran elevades al Director General de Serveis Socials, que a la vista de tot això adoptarà la Resolució que pertoca segons dret.   
Article vint-i-sis  
Les funcions bàsiques de la Inspecció, sense perjudici de les que poguessen correspondre a altres Organismes, són les que se li atribueixen en els preceptes d'aquest Decret i en general les següents:   
a) Supervisar la destinació i la utilització dels fons públics concedits a Institucions públiques i privades per via de subvenció o Conveni.   
b) Controlar el compliment dels nivells de qualitat dels Serveis Socials que es presten a la Comunitat.   
c) Vetlar pel respecte dels drets dels usuaris dels Serveis Socials.   
d) Realitzar un seguiment del funcionament dels Centres i Serveis.   
e) Dissenyar els plans de millores en la qualitat dels serveis.   
DISPOSICIO TRANSITORIA  
Els Centres o Serveis en funcionament a l'entrada en vigor d'aquest Decret hauran de presentar la sol·licitud d'autorització en el termini de tres mesos, acompanyant-hi la documentació ressenyada en l'article 4 d'aquest Decret, llevat dels documents exigits per l'apartat número 5 que facen referència a la mateixa execució d'obres.   
Aquests Centres o Serveis, quan no reunesquen les condicions mínimes que estableix aquest Decret, podran obtenir una autorització i una acreditació condicionades a llur adequació a les normes i als requisits exigits, podent-se atorgar per un període màxim d'un any. Durant aquest termini la Conselleria de Treball i Seguretat Social prestarà la seua col·laboració per tal que els professionals adquiresquen les titulacions adequades que els faculten per a la realització de les tasques assignades.   
DISPOSICIONS ADDICIONALS  
Primera  
A més de les Institucions contemplades en aquest Decret, hauran de ser inscrites igualment les Fundacions sotmeses al protectorat exercit per la Conselleria de Treball i Seguretat Social.   
Segona  
Queden exceptuades de les normes establertes en aquest Decret les Entitats i Centres compreses dins l'àmbit competencial del Reial Decret 4099/1982, de 29 de desembre, i del Reial Decret 2093/1983, de 28 de juliol, pels quals són traspassades a la Comunitat Valenciana les funcions i serveis en matèria de Cultura i Educació, respectivament.   
Tercera  
El Consell de la Generalitat Valenciana regularà les condicions específiques a les quals han d'ajustar-se l'autorització, acreditació i control dels Centres o Serveis d'Atenció a Toxicòmans, inclosos els compresos dins l'àmbit d'aquest Decret.   
Mentre no es dicten aquestes normes, seran d'aplicació les que conté aquest Decret.   
DISPOSICIO DEROGATORIA  
Queden derogades les disposicions d'igual o inferior rang que s'oposen a aquest Decret.   
DISPOSICIONS FINALS  
Primera  
El Conseller de Treball i Seguretat Social és autoritzat perquè dicte les disposicions necessàries per tal de desplegar i aplicar el que disposa aquest Decret.   
Segona  
Aquest Decret vigirà l'endemà de la publicació al Diari Oficial de la Generalitat Valenciana.   
València, 25 de maig de 1987.   
El President de la Generalitat,  
JOAN LERMA I BLASCO  
El Conseller de Treball i seguretat Social,  
MIQUEL DOMENECH I PASTOR  
ANNEX I  
SOL·LICITUD COM A ESTABLIMENT DE SERVEIS SOCIALS  
En/Na/N' ????? amb DNI núm, ???? de professió ?????, domiciliat a ??????????, província de carrer ????, núm ??, codi postal ????, telèfon ??????, representant legal de l'Entitat domiciliada a carrer ???????, núm ??,codi postal ?????, telèfon ??????, d'acord amb les normes vigents i adjuntant-hi la documentació preceptiva,  
SOL·LICITA que dispose l'autorització d'aquesta Entitat per al desenvolupament d'activitats d'acció social a la Comunitat Valenciana.   
 ????????????, de ????????? de 198 .  
IL·LM. SR. DIRECTOR GENERAL DE SERVEIS SOCIALS DE LA CONSELLERIA DE TREBALL I SEGURETAT SOCIAL.   
València.  
Veure annex


Còpia Permalink ELI